Ekki hefur verið ákveðið hvort kæra verður lögð fram vegna stígs sem ruddur var gegnum hraunið í Geldingadölum án tilskilinna leyfa. Umhverfisstofnun og Grindavíkurbær funda um það eftir helgi.
Þetta staðfestir Sigrún Ágústsdóttir, forstjóri Umhverfisstofnunar, í samtali við fréttastofu. Hún segir Umhverfisstofnun hafa fundað með Grindavíkurbæ undanfarna daga til að fara yfir raskið sem varð þegar göngustígurinn var ruddur og svo um viðbrögð við framkvæmdinni.
Bannað er að raska nýrunnu hrauni og umræddur stígur var ruddur án alls samráðs við þá sem leita þarf til við slíkar framkvæmdir. Að sögn sérfræðings hjá Umhverfisstofnun er mjög hættulegt að hleypa inn á lokað svæði á borð við stíginn sem ruddur var enda geti fólk auðveldlega lokast þar inni ef hraun rennur aftur þar sem rutt hefur verið.
Þegar framkvæmdin uppgötvaðist var hún stöðvuð af lögreglu, sem taldi hana á vegum landeigenda. Sigrún staðfestir að þeir hafi staðið að baki henni. Hún gat aftur á móti ekkert sagt til um viðbrögð landeigenda við stöðvun framkvæmdarinnar, hvort þeir iðruðust verknaðarins eða stæðu eftir sem áður fastir á því að ryðja stíginn gegnum hraunið.
Sigrún segir að Umhverfisstofnun sé að svo stöddu ekki að skoða kæru á hendur þeim sem stóðu að framkvæmdinni. Eins sé óvíst hvort farið verði fram á að rutt verði aftur í stíginn til að reyna að laga sárið sem myndaðist í hraunið. Þetta tvennt sé meðal þess sem rætt verði eftir helgi. Samtalinu með Grindavíkurbæ sé ekki lokið, það haldi áfram í næstu viku.